На основу члана 38. став 3. Закона о удружењима ("Службени гласник РС", број 51/09 и 99/2011 – др. закони), Законa о младима ("Службени гласник Републике Србије", број 50/2011), Уредбе о средствима за подстицање програма или недостајућег дела средстава за финансирање дела средстава за финансирање програма од јавног интереса која реализују удружења („Службени гласник РС", бр. 8/12, 94/13 и 93/15), члана 14. став 1. тачка 15. Статута Градске општине Звездара („Службени лист града Београда“ број 43/08, 43/09, 15/10, 13/13, 36/13, 41/13-испр., 40/15 и 132/16), Одлуке о начину суфинансирања удружења грађана средствима из буџета Градске општине Звездара ("Службени лист града Београда, бр. 72/17) и Одлуке о буџету општине Звездара за 2018. годину (“Службени лист града Београда” број 108/2017), Комисија за избор програма/пројеката удружења грађана, у складу са Одлуком донетом на седници одржаној 30.01.2018. године расписује

**ТРИ ЈАВНА КОНКУРСА**

**ЗА СУФИНАНСИРАЊЕ ПРОГРАМА/ПРОЈЕКАТА**

**ИЗ БУЏЕТА ГРАДСКЕ ОПШТИНЕ ЗВЕЗДАРА У 2018. ГОДИНИ**

Конкурси се расписују за доделу средстава из буџета Градске општине Звездара за 2018. годину за програме/пројекте који су од интереса за локалну заједницу.

1. **КОНКУРС ЗА СУФИНАНСИРАЊЕ ПРОГРАМА/ПРОЈЕКАТА УДРУЖЕЊА ГРАЂАНА**

**Oбласти конкурса, намена и износ средства**

**Средства су намењена за суфинансирање програма/пројеката удружења грађана и могу да се користе за реализацију програма/пројеката и то за области:**

*1.1 афирмисање људских и мањинских права;*

*1.2 заштита и унапређење животне средине;*

*1.3 образовање и информисање;*

*1.4. социјална инклузија и развијање програма помоћи, подршке и активације у заједници;*

*1.5 и других области од непосредног интереса за грађане, у складу са законом, Статутом града, другим прописима Града и Статутом Градске општине Звездара.*

Укупан износ средстава планиран за суфинансирање програма/пројеката удружења грађана из буџета градске општине Звездара у 2018. години за горе наведене области у складу са Одлуком о буџету општине Звездара за 2018. годину (''Службени лист града Београда“ бр. 108/2017) износи: **2.700.000,00 динара**.

Средства за финансирање програма/пројеката су обезбеђена у разделу 5, глава 5.1 – Управа ГО Звездара, функција 130 опште услуге, програм 0602 опште услуге локалне самоуправе, програмска активност 0602-0001 функционисање локалне самоуправе и градских општина, економска класификација 481 - дотације невладиним организацијама;

1. **КОНКУРС ЗА СУФИНАНСИРАЊЕ ПРОГРАМА/ПРОЈЕКАТА УДРУЖЕЊА ГРАЂАНА У ОБЛАСТИ БРИГЕ О МЛАДИМА**

**Oбласти конкурса, намена и износ средства**

**Средства су намењена за суфинансирање програма/пројеката удружења грађана у области бриге о младима и то за области:**

*2.1 образовање младих;*

*2.2 запошљавање младих;*

*2.3 здравље и одрастање младих;*

*2.4 безбедност младих;*

*2.5 мобилност и интеркултуралност;*

*2.6 учешће младих у доношењу одлука;*

*2.7 активизам и волонтеризам младих и*

*2.8 спровођење омладинске политике – Канцеларија за младе;*

Укупан износ средстава планиран за ове намене, у складу са Одлуком о буџету Градске општине Звездара за 2018. годину („Службени лист града Београда“ бр. 108/2017), износи **1.500.000,00** динара.

Средства су обезбеђена у разделу 5, глава 5.1. – Управа ГО Звездара, програм 1301 – Развој спорта и омладине, Програмска активност 1301-0005 спровођење омладинске политике, функција 950 образовање које није дефинисано нивоом, економска класификација 481 – дотације невладиним организацијама.

1. **КОНКУРС ЗА СУФИНАНСИРАЊЕ СОЦИО-ХУМАНИТАРНИХ ПРОГРАМА/ПРОЈЕКАТА**

**Области конкурса, намена и износ средства**

**Средства су намењена за суфинансирање социо-хуманитарних програма/пројеката удружења грађана и других правних лица и то за области:**

*3.1 социјална инклузија;*

*3.2 развијање социохуманитарних активности и програма;*

*3.3 брига о старијим лицима и особама са инвалидитетом и развојним проблемима;*

*3.4 развијање програма активације појединаца у стању социјалне потребе;*

Укупан износ средстава планиран за суфинансирање социо-хуманитарних програма/пројеката из буџета Градске општине Звездара у 2018. години у складу са Одлуком о буџету ГО Звездара за 2018 . годину („Службени лист града Београда“ бр. 108/2017), износи **1.500.000,00** **динара**

Средства су обезбеђена у разделу 5. глава 5.1. – Управа ГО Звездара функција 090 социјална заштита некласификована на другом месту, програм 0901 социјална и дечја заштита, програмска активност 0901-0003 – дневне услуге у заједници, економска класификација 472 - накнаде за социјалну заштиту из буџета.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**I ЦИЉЕВИ СВА ТРИ КОНКУРСА** су да, у складу са Стратешким планом развоја Градске општине Звездара 2015-2020, Општина унапреди квалитет свакодневног живота грађана Звездаре суфинансирањем програма и пројеката који подстичу: унапређење животне средине, деце и младих, остваривање, заштиту и унапређење људских права и индивидуалних и колективних права припадника националних мањина и етничких група, развој различитих облика самопомоћи и солидарности са лицима са посебним потребама, старијим лицима, као и са лицима која су суштински у неједнаком положају са осталим грађанима.

\*Стратешки план развоја ГО Звездара 2015-2020 -

<http://zvezdara.comit.rs/wp-content/uploads/2017/05/Strateski-plan-razvoja-GO-Zvezdara-2015-2020.pdf>

**II ПРАВНА ЛИЦА КОЈА ИМАЈУ ПРАВО УЧЕШЋА НА КОНКУРСИМА**

Право учешћа на конкурсима имају:

**- За 1. Конкурс за суфинансирање програма/пројеката удружења грађана**

(1.1 , 1.2 , 1.3, 1.4 и 1.5)

Удружења грађана која су регистрована на територији града Београда, не краће од шест месеци, а морају бити уписана у регистар надлежног органа у складу са законом. Пројекат и програм се мора реализовати највећим делом на подручју Градске општине Звездара, с тим да корисници морају бити претежно са подручја ГО Звездара. Једно удружење може учествовати са једним предлогом пројекта и програма на једном конкурсу.

- **За 2. Конкурс за суфинансирање програма/пројеката удружења грађана у области бриге о младима** (2.1, 2.2, 2.3, 2.4, 2.5, 2.6, 2.7 и 2.8)

Удружења грађана која су регистрована на територији града Београда, не краће од шест месеци, а морају бити уписана у регистар надлежног органа у складу са законом. Пројекат и програм се мора реализовати највећим делом на подручју Градске општине Звездара, с тим да корисници морају бити претежно са подручја ГО Звездара. Једно удружење може учествовати са једним предлогом пројекта и програма на једном конкурсу.

- **За 3. Конкурс за суфинансирање социо-хуманитарних програма/пројеката**

(3.1, 3.2, 3.3 и 3.4)

Удружења грађана и друга правна лица која су регистрована на територији града Београда, не краће од шест месеци, а морају бити уписана у регистар надлежног органа у складу са законом. Пројекат и програм се мора реализовати највећим делом на подручју Градске општине Звездара, с тим да корисници морају бити претежно са подручја ГО Звездара. Једно удружење може учествовати са једним предлогом пројекта и програма на једном конкурсу.

**III ФОРМАЛНИ УСЛОВИ УЧЕШЋА НА КОНКУРСИМА**

Подносиоци програма/пројеката достављају своје пријаве на конкурсе са прописаном конкурсном документацијом у предвиђеном року Комисији. Програм/пројекат се мора реализовати најкасније до 15.12.2018. године.

Конкурсна документација садржи:

- Пријавни образац (који садржи образац за предлог пројекта и програма и образац за буџет пројекта и програма);

 - Фотокопију извода из Статута удружења у коме је утврђено да се циљеви удружења остварују у области у којој се програм реализује;

- Потврду пословне банке да рачун подносиоца пријаве није у блокади и копија Завршног рачуна за претходну годину (биланс стања и биланс успеха за претходну

годину са доказом да је извештај поднет Агенцији за привредне регистре – печат АПР или копија потврде о пријему од поште);

- Доказ о суфинансирању од партнерске или донаторске организације, ако се пројекат или програм тако реализује;

- Уколико пројекти или програми садрже обуке, радионице, тренинге, предавања, семинаре или сличне активности неопходно је да се достави програм са дефинисаним темама и радне биографије предавача и тренера, а уколико се пројекат или програм одвија у образовно-васпитним установама, потребно је доставити претходну сагласност руководиоца образовно-васпитне установе за реализацију пројекта или програма;

- Удружење чији предлог буџета за пројекат или програм којим аплицира прелази износ 500.000 динара мора доказати да већ има искуство у управљању пројектима који су вредели исто или више колико и пројекат или програм са којим аплицира (копије уговора за претходне пројекте или програме)

- Потребно је доставити један штампани оригинал конкурсне документације који је потписан и оверен печатом. Подносиоци пријава своје предлоге пројеката треба да попуњавају на српском језику (фонт Ариал 11). Пријавни образац треба попунити јасно и прецизно, како би пријава могла да се процени на најбољи могући начин.

***Прихватљиви трошкови укључују:***

- Трошкове потрошног материјала и материјала потребног за реализацију програма/пројекта,

- Tрошкове који директно произилазе из предложених активности: информисање, оглашавање, штампање, трошкови организације обука итд., укључујући трошкове финансијских услуга (банкарских провизија), трошкове ангажованих лица,

- Трошкове ПДВ- а и провизија банке.

***Неприхватљиви трошкови су:***

- Дугови и покривање губитака или дуговања,

- Пристигле пасивне камате,

- Ставке које се већ финансирају из других пројеката,

- Куповина земље или зграда или реновирање просторија.

**IV ОСНОВНА МЕРИЛА И КРИТЕРИЈУМИ ИЗБОРА:**

Сви програми/пројекти које су подносиоци пријава предали ће бити процењени у складу са следећим мерилима и критеријумима:

Мерила

*Административна провера*

Сви програми/пројекти који буду послати у предвиђеном року биће укључени у процес административне провере документације. Административна провера састоји се из два дела:

1. Провера да ли је пријава комплетна, односно да ли је поднета целокупна документација у складу са листом за проверу и да ли је документација поднета у траженој форми;

2. Провера да ли подносилац пријаве, партнери и пројекат (предложене активности) задовољавају критеријуме постављене у Одлуци, да ли је трајање у складу са правилима конкурса.

Критеријуми:

1. Финансијски и оперативни капацитет-Да ли подносилац пријаве и партнери имају довољно техничког знања, професионалних капацитета, укључујући стручности и искуства у вођењу пројеката (укључујући особље, опрему и способност за вођење буџета током реализације пројекта)? *Максимално 5 бодова*

2. Релевантност - квалитет пројекта-Колико квалитет пројектне идеје доприноси реализацији предмета конкурса, побољшању квалитета живота грађана и целовитом решавању одређеног питања? *Максимално 10 бодова*

Колико су јасно дефинисане и стратешки одабране циљне групе, колики је број директних корисника? *Максимално 5 бодова*

Да ли су опис проблема, предуслови реализације и релевантни ризици јасно дефисани? *Максимално 5 бодова*

3. Методологија-Да ли су активности које су планиране у пројекту одговарајуће, усклађене са циљевима и очекиваним резултатима? *Максимално 5 бодова*

Да ли су планирани резултати реални? Да ли пројекат садржи објективно мерљиве резултате активности? *Максимално 5 бодова*

Да ли су учешће партнера и његово ангажовање у реализацији пројекта добро одмерени? Напомена: уколико нема партнера, оцена ће бити 1 *Максимално 5 бодова*

Да ли је план реализације пројекта добро разрађен и изводљив? *Максимално 5 бодова*

4. Одрживост пројекта-Да ли ће активности предвиђене пројектом имати конкретан утицај на циљне групе? *Максимално 5 бодова*

Да ли су очекивани резултати пројекта одрживи? *Максимално 5 бодова*

5.Буџет и рационалност трошкова-Да ли је предложени трошак неопходан за имплементацију пројекта? *Максимално 5 бодова*

Да ли средства за суфинансирање обезбеђују партнери или други донатори? *Максимално 5 бодова*

Да ли је однос између процењених трошкова и очекиваних резултата задовољавајући? *Максимално 5 бодова*

Максимални укупни резултат 70 бодова.

**V ПРИЈАВА НА КОНКУРСЕ**

Комплетна конкурсна документација се доставља у једној запечаћеној пошиљци, заштићеној од оштећења која могу настати у транспорту. Пријава се предаје на писарницу Градске општине Звездара или шаље поштом на адресу: Градска општина Звездара, Комисија за избор програма/пројеката удружења грађана, Булевар краља Александра 77, 11000 Београд. Пријаве послате на било који други начин (нпр. факсом или електронском поштом) неће бити узете у разматрање.

Предња страна коверте мора садржати следеће податке:

**ПРИЈАВА НА КОНКУРС ГРАДСКЕ ОПШТИНЕ ЗВЕЗДАРА ЗА СУФИНАНСИРАЊЕ ПРОГРАМА/ПРОЈЕКАТА НА КОНКУРСУ \_\_\_\_\_\_\_\_\_\_\_\_\_\_\_\_\_\_\_ (ПОРЕД НАЗИВА, ОБАВЕЗНО НАВЕСТИ И РЕДНИ БРОЈ ОБЛАСТИ ЗА КОЈУ СЕ КОНКУРИШЕ)**

Име подносиоца пријаве, адреса подносиоца пријаве, назив пројекта.

**Рок за подношење пријава је 14. фебруар 2018. године** на пријавници општине Звездара. Уколико се документације шаље путем поште, разматраће се програми/пројекти са жигом поште од **14.02.2018.** године.

Пријава се подноси на Пријавном обрасцу који можете преузети са сајта [www.zvezdara.rs](http://www.zvezdara.rs) . Валидним ће бити сматране само Пријаве послате на овом обрасцу.

Неблаговремене пријаве неће бити разматране, а непотпуне пријаве ће се сматрати неисправним.

За додатне информације на располагању су бројеви телефона: 3405-688 и 3405-962 у термину од 8 до 15 часова и мејл адресе: zoran.maksimovic@zvezdara.org.rs и milos.petrovic@zvezdara.org.rs

**VI ИНФОРМИСАЊЕ О РЕЗУЛТАТИМА КОНКУРСА**

Извештај Комисије са прелиминарним ранг листама са бодовима изабраних програма/пројеката удружења грађана који ће се суфинансирати из буџета Градске општине Звездара у 2018. ће бити достављен свим учесницима конкурса и објављен на званичној интернет презентацији општине [www.zvezdara.rs](http://www.zvezdara.rs) , на огласној табли ГО Звездара, као и на порталу е-Управа најкасније 15 дана по истеку рока за подношење пријава.

Учесници Конкурса имају право приговора на Извештај Комисије са прелиминарним ранг листама у року од 5 дана од дана њеног објављивања. Одлуку о приговору Комисија доноси у року од 5 радних дана од дана његовог пријема и иста је коначна.

По истеку рока за приговор, односно по окончању поступка по приговорима, Комисија ће израдити Предлог одлуке са коначним ранг листама која садржи све податке о поднетим и изабраним пројектима који ће се суфинансирати из буџета Градске општине Звездара.

Предлог одлуке са коначним ранг листама се доставља председнику Градске општине Звездара на усвајање и доношење Одлуке за доделу средстава.

Одлуку о избору програма/пројеката који се суфинансирају из буџета Градске општине Звездара на основу коначних ранг листа доноси председник Градске општине Звездара.

Решења о додели средстава на основу Одлуке о избору програма/пројеката доноси председник Градске општине Звездара.

Сви кандидати се могу информисати о коначним резултатима конкурса са образложењем на огласној табли Градске општине Звездара и на званичној интернет презентацији Градске општине Звездара [www.zvezdara.rs](http://www.zvezdara.rs) Исти документ ће бити достављен свим учесницима конкурса.

Саставни део текста Конкурса објављеног на сајту Општине су Пријавни образац који је истоветан за сва три конкурса и Одлука о начину финансирања удружења грађана средствима из буџета ГО Звездара у електронској форми.

У Београду, 30.01.2018.г.

 **Роберт Милићевић**

**председник**

**Комисије** **за избор програма/пројеката удружења грађана**